Са избијањем Црвене армије на границе Србије у септембру 1944. Група армија Е добила је од Врховне команде задатак да прикупи своје трупе са острва и других истурених позиција, и да се евакуише из Грчке. Линија фронта коју је требало да заузме протезала се од ушћа Тимока у Дунав до Скопља и даље на јадранску обалу код Драча. Ова линија фронта била је компромитована Београдском и Нишком операцијом пре него што је група армија Е успела да испољи значајно дејство на северу. Отуда је крајем октобра добила други задатак: да запоседне и брани линију фронта преко Срема, током реке Дрине, затим преко Гацка јужно од Мостара до ушћа Зрмање.